Ozolkalni (Rīga)
Šis raksts ir par apdzīvotu vietu Rīgā. Par citām jēdziena Ozolkalni nozīmēm skatīt nozīmju atdalīšanas lapu. Ozolkalni ir Rīgas pilsētas daļa Sužu apkaimē, kas atrodas Ķīšezera ziemeļu krastā pie Buldurpungas līča un no dienvidiem, austrumiem un rietumiem ir Jaunciema dabas lieguma ietverta. Ziemeļos Ozolkalnus ierobežo Jaunciema gatve, 400 metrus uz ziemeļiem no tās ir Rīgas robeža ar Garkalnes pagastu. Aiz nelieliem sekliem līčiem uz dienvidrietumiem atrodas Liepusalas pussala ar Bulduru pilskalnu, uz austrumiem — ģeogrāfiski ar purvainu ieleju atdalītās Klipiņas. Ozolkalni sastāv no vienstāva un divstāvu apbūves, izvietojušies uz neliela kāpu pacēluma pie lēzenā un bieži pārpurvotā, reizēm applūstošā Ķīšezera krasta. Ķīšezera plūdmaiņas atkarībā no vēja virziena var pārsniegt 3 metrus. Pa Jaunciema gatvi gar Ozolkalniem kursē pilsētas 29. autobuss, šī iela ir arī transporta saikne ar kaimiņu apkaimēm. Ielas Ozolkalnos ir: Buldurpungas iela (Klipiņās), Igates iela, Jaunciema gatve, Mežāres iela, Ozolkalnu iela, Rožupes iela.